Imtella' Frar 17, 2021 - Aġġornata 17 Ta' Frar, 2021 6:39pm Erba' kunsilli lokali rċevew bejniethom is-somma ta' €365,800 biex iwettqu proġetti varji fil-komunitajiet tagħhom. Il-fondi ngħataw taħt l-iskema 'Small Grant Scheme: Local Development and Poverty Reduction in Urban Communities', kofinanzjata mill-fond Norveġiż. Il-kunsilli lokali li qed jibbenefikaw mill-ewwel sejħa ta' din l-iskema huma l-kunsilli lokali tal-Furjana, Ħal Tarxien, Tal-Pietà u Ta' Xbiex. Fi stqarrija l-Gvern qal li l-Kunsill Lokali tal-Furjana se jibni Ċentru għall-Anzjani, il-Kunsill Lokali ta' Ħal Tarxien se jibni reach out centre għat- tagħlim, il-Kunsill Lokali tal-Pietà se jagħmel żvilupp ta' community centre biex tissaħħaħ l-inklużjoni soċjali, filwaqt li l-Kunsill Lokali ta' Ta' Xbiex se jpoġġi Smart Bins mal-promenade. Il-Ministru għall-Wirt Nazzjonali, l-Arti u l-Gvern Lokali José Herrera flimkien mas-Segretarju Parlamentari għall-Fondi Ewropej Stefan Zrinzo Azzopardi ppresedew għall-iffirmar tal-grant agreements mal-erba' kunsilli lokali.